สังคมข่าวหุ้น
*หุ้นฟรีโฟลตต่ำ‘หนาว’
20 ม.ค. 2564

เกียรติก้อง ว่องไวยากร
*หุ้นฟรีโฟลตต่ำ‘หนาว’
*ดัชนีหุ้นไทยร่วง นักลงทุนทิ้งหุ้นฟรีโฟลตต่ำ ราคา DELTA วานนี้กดดัชนีในภาพรวม  หลัง “ภากร” ผู้จัดการตลท.ประกาศทบทวนเกณฑ์ฟรีโฟลต ขณะที่นักลงทุนส่วนหนึ่งขายหุ้นออกนำเงินไปจองซื้อหุ้น OR เร็ว ๆ นี้ การระบาดของไวรัสโควิด-19 ในประเทศเริ่มลดลงบ้างวานนี้  รอวัคซีนมาเดือนหน้า ลุ้นฟันด์โฟลว์เข้าหลังไบเดนเข้าสาบานตนรับตำแหน่งประธานาธิบดีสหรัฐอเมริกา แนวรับ 1,500 จุด แนวต้าน 1,525 จุด
*ตลาดฯเอาจริง  เตรียมทบทวนหลักเกณฑ์และมาตรการเกี่ยวกับหลักทรัพย์ที่มี Free Float ต่ำ เพิ่มเติมหลังจากที่ได้ทบทวนล่าสุดในปี 2560 และมีแนวคิดจะปรับหลักเกณฑ์ที่เกี่ยวกับการคำนวณดัชนี จากเดิมที่ใช้มูลค่าหลักทรัพย์ตามราคาตลาดในการคำนวณ (Full Market Capitalization) เป็นการใช้มูลค่าหลักทรัพย์ตามราคาตลาดที่ปรับด้วย Free Float (Free Float Adjusted Market Capitalization) เพื่อให้ดัชนีสามารถสะท้อนสภาพการณ์ตลาดได้ดีมากขึ้น และเป็นไปในแนวทางเดียวกับสากล
*รายย่อยตีปีก นางสาวจิราพร ขาวสวัสดิ์ รักษาการแทนประธานเจ้าหน้าที่บริหารและกรรมการผู้จัดการใหญ่ โออาร์ เชื่อมั่นว่าช่วงเวลานี้ถือเป็นจังหวะเวลาอันเหมาะสมที่ โออาร์ พร้อมเดินหน้าสู่การเติบโตครั้งใหม่ ด้วยการเสนอขายหุ้น IPO และเข้าจดทะเบียนในตลาดหลักทรัพย์แห่งประเทศไทย จากจุดแข็ง รากฐานทางธุรกิจและกลยุทธ์การเติบโตอันแข็งแกร่งของ โออาร์ เพื่อก้าวสู่ความเป็นแบรนด์ไทยชั้นนำระดับโลกอย่างแท้จริง กับแนวคิดธุรกิจ Retailing Beyond Fuel วันนี้ พร้อมเปิดโอกาสให้ทุกคนได้มาร่วมเป็นเจ้าของและต่อยอดสู่การเติบโตที่ไกลกว่าเดิม พร้อมตั้งงบลงทุนในช่วง 5 ปี (ปี 64-68) ราว 7.46 หมื่นล้านบาท แบ่งเป็นลงทุนในธุรกิจน้ำมัน 34.6% ธุรกิจค้าปลีกและบริการอื่น ๆ (Non-Oil) 28.6% ธุรกิจต่างประเทศ 21.8% และธุรกิจอื่น ๆ 15% ที่เป็นการเปิดโอกาสในธุรกิจใหม่
*TTCL งานเข้า นางสาวสุรัตนา ตฤณรตนะ รองประธานเจ้าหน้าที่บริหารอาวุโส บมจ.ทีทีซีแอล (TTCL) ตั้งเป้าปี 64 รายได้เติบโต 40% มาอยู่ที่ 1 หมื่นล้านบาท จากปีก่อนที่มีรายได้ 7 พันล้านบาท ซึ่งรายได้ส่วนใหญ่จะมาจากการทยอยรับรู้งานในมือ (Backlog) ที่มีอยู่ราว 1 หมื่นล้านบาทเข้ามาอย่างต่อเนื่อง ขณะที่บริษัทยังอยู่ระหว่างการเตรียมเข้าประมูลงานใหม่ ๆ เพิ่มเติมรวมกว่า 6 หมื่นล้านบาท โดยคาดได้งาน 1.5 หมื่นล้าน ล่าสุดรับงานโครงการ Ahlone LNG to Power Project เฟส 2 ในเมียนมา กำลังการผลิตพลังงานความร้อนร่วมขนาด 388 MW มูลค่าลงทุนทั้งหมด 685 ล้านดอลลาร์สหรัฐ
*บมจ.สยามแก๊ส แอนด์ ปิโตรเคมีคัลส์ (SGP) แจ้งข้อมูลเกี่ยวกับการซื้อขายรายใหญ่ (Big Lot) จำนวน 25% ของทุนชำระแล้วนั้น เนื่องจากนายวรวิทย์ วีรบวรพงศ์ ผู้ถือหุ้นรายใหญ่มีแผนปรับโครงสร้างการถือหุ้นของบริษัทเพื่อให้สอดคล้องกับแผนการลงทุนระยะยาว โดยนายวรวิทย์ได้โอนหุ้นทั้งหมดที่มีอยู่ทางตรง 25% ให้กับ บริษัท ดับบลิว ดับบลิว โฮลดิ้ง จำกัด ซึ่งมีนายวรวิทย์ ถือหุ้นทางตรงทั้ง 100%  ทำให้นายวรวิทย์ยังคงสัดส่วนถือหุ้นในบริษัทที่ 39.60% เช่นเดิม
*TMB งบปี 63 ต่ำกว่าคาด กำไรแค่ 1.01 หมื่นล้าน เทียบกับปี 62 กำไรที่ 7.22 พันล้านบาท แม้ว่าดูมากกว่า แต่ถ้ารวมงบแบงก์ธนชาตเข้ามา ซึ่งปีก่อนธนชาตกำไร 1 หมื่นล้าน ดังนั้น เมื่อรวมงบกันแล้วก็น่าจะอยู่แถว ๆ 1.5-1.7 หมื่นล้าน การฟื้นตัวถือว่ายังไม่ดี ต้องติดตามปีนี้ต่อไป ราคาเริ่มเต็มมูลค่า ระยะยาวพี่ทหารไทยจะไปต่อหรือไม่ บอกยากจริง ๆ
*เพชร นันทวิสัย รองประธานสายงานฟาร์มและพัฒนาคุณภาพ บริษัท ไทยฟู้ดส์ กรุ๊ป จำกัด (มหาชน) หรือ TFG เผย โครงการร่วมลงทุนในบริษัท ทีเอฟ เทค จำกัด (TF Tech) ระหว่าง TFG และบริษัท พลังงานบริสุทธิ์ จำกัด (มหาชน) (EA) เพื่อก่อสร้างและติดตั้งระบบผลิตไฟฟ้าพลังงานแสงอาทิตย์ลอยน้ำ (Floating Solar) ในพื้นที่ของ TFG และบริษัทในเครือ เฟสแรกในโรงงาน 4 แห่ง ประกอบด้วย โรงชำแหละไก่กาญจนบุรี, โรงชำแหละไก่ กบินทร์บุรี, โรงอาหารสัตว์ สุพรรณบุรี และโรงอาหารสัตว์ กบินทร์บุรี ขนาดกำลังการผลิตไฟฟ้า 13.78 เมกะวัตต์ ได้เริ่มจ่ายไฟฟ้าเข้าระบบเชิงพาณิชย์ตั้งแต่เดือนพฤศจิกายน 2563 ที่ผ่านมา
*กรุงศรี คอนซูมเมอร์ ผู้นำในธุรกิจบัตรเครดิตและสินเชื่อส่วนบุคคล ชวนสมาชิกบัตรเครดิตกรุงศรี และบัตรเครดิตกรุงศรีเฟิร์สช้อยส์ วีซ่า ใช้คะแนนสะสมบัตรเครดิต แลกรับประกันภัยโควิด-19 “FWD ประกันภัย COVID-19 แผน 1” คุ้มครอง 365 วัน รับประกันภัยโดย บริษัท เอฟดับบลิวดี ประกันภัย จำกัด (มหาชน) ที่มอบความคุ้มครองกรณีเสียชีวิตจากโควิด-19 สูงสุดถึง 100,000 บาท พร้อมค่าชดเชยรายวันกรณีพักรักษาตัวเป็นผู้ป่วยในจากการเจ็บป่วยด้วยโควิด-19 สูงสุดถึง 30 วัน แลกคะแนนได้ตั้งแต่ 9 มกราคม-31 มีนาคม 2564